text: «Bele pucele,» çou dist sains Alessins,
   «Ne devons mie nos cors si raemplir
   De grans ventrées que veulent recueillir;
   Car endementre que li peciére vit
   Et tient le bien dont li cors doit garir.
   Il en doit bien pour s'ame departir :
   A la grant joie qui est en paradis,
   La est la vie qui ja ne prendra fin.
   Dolant le cors qui tout veut engloutir:
   C'ara dont l’ame quant li cors a trop pris?
   Quant ja li hom n'ara si cier ami
   PageV01P230
   Puisqu'il est mors et alés a sa fin,
   Que ja le veulle plus oir ne veir,
   Ains li est tart que il soit enfouis!
   A mal eur cil est engenuis.
   Qui se travaille pour infer deservir.»
   Dist la pucele: «Sire, voir avés dit.
   Les vos raisons doit on bien retenir.»
   Estes les vous belement departis,
   Plorent des oels, ne se porent tenir,
   Et la pucele gentement li a dit:
   «Or t'en vas, sire, Dieus te laist revenir.
   Quant autrement ne te puis retenir.
   Dolante en ert cele qui te nori,
   Si ert li péres qui toi engenui.
   Et jou meisme qui t'avoie a mari.
   Jou remanrai en estrange pais.
   Et esgarée entre tous mes amis.
   Hui verrai noeces a grant duel departir;
   S'encor ne t' voi, de duel m’estuet morir.
  